SVFK

Udstilling Foyer: Begitte Lynge Andersen
2025-08-15 15:00 - 2025-09-14 17:00 (Europe/Copenhagen) | Statens Værksteder for Kunst, Strandgade 27B, København K, 1401, Danmark
Homeland (golden edition)
15. aug. – 14. sept. 2025
“Min kærlighed og mit sprog ligger i det tekstile felt, fordi tekstil som materiale ofte er ladet med værdier og besidder en iboende fortælling, som giver mig mulighed for at arbejde med erindringsspor i det kunstneriske”.
De fleste mennesker har en relation til tekstiler, men den er ofte ubevidst, ikke sproglig og sanselig. Begitte Lynges kunstneriske ærinde er at skabe værker, hvor håndværksundersøgelser og processer sætter sig som sanselige aftryk, der besnærer beskuerens egen oplevelse af sanselighed. Hendes bearbejdelse af hverdagens tekstiler skaber nye rum for refleksion og forundring og forbinder os til det, vi ofte tager for givet eller slet ikke lægger mærke til i vores daglige gøremål.
Begitte Lynges værker bearbejder de gængse fortællinger fra en hverdag, vi alle kender; det praktiske, det presserende og de stiltiende nødvendigheder og gentagelser. Metoderne er typisk den trykte, serigrafiske proces i kombination med atypiske teknikker og nøje udvalgte materialer. Hun kombinerer grafik, skulptur, fotografi og tekstilt kunsthåndværk i sine værker, og med konceptuelle greb sidestiller hun den reflekterende tankeverden med det, der er kropsligt og intuitivt.
Til udstillingen Homeland har Begitte Lynge arbejdet med serigrafiske 1:1 gengivelser af brugte, hjemlige tekstiler, genoptrykt i guld i tekstiltrykværkstedet på Statens Værksteder for Kunst.
Fernisering i Foyer: Fredag d. 15. august 2025 kl. 15.00 – 17.00 i Strandgade 27B på Christianshavn.
–
Begitte Lynge Andersen er født i Australien i 1969 og opvokset i Thy. Hun er uddannet tekstiltrykker, institut for Unika, på Designskolen Kolding og linjen for Interaktivt Design, Institut for Visuel Kommunikation. Hun er medlem af BKF, KKArt, KKS, FGV og CPS (California Society of Printmaking, Californien, USA) og underviser i serigrafi. Hendes arbejde er optaget i bogen, “Dansk Tekstilkunst 2008-2018”.
